«Սպիտակ լիճ» առողջարանի ավան

**«Սպիտակ լիճ» առողջարանի ավան** (), ավան Մոսկվայի մարզի Շատուրա քաղաքային շրջանում։ Գտնվում է Մոսկվայի մարզի հարավարևելյան մասում՝ Սպիտակ լճի ափին։ Ավանի օրը համընկնում է Հանքափորի օրվա տոնակատարության հետ և նշվում է օգոստոսի վերջին։

Բնակչությունը՝ 1115 մարդ (2010)։

## Անվանում
Ավանն անվանվել է «Սպիտակ լիճ» առողջարանի անունով, որի մոտ գտնվում է։ Տեղացիների շրջանում տարածված է նաև Նորիլսկ անվանումը։

## Ֆիզիկա-աշխարհագրական բնութագիր
Սպիտակ լիճ (Դուբասովսկոե) ավանը գտնվում է Մեշչերյան դաշտավայրում, որը պատկանում է Արևելաեվրոպական հարթավայրին, ծովի մակարդակից 120 մ բարձրության վրա։ Տեղանքի ռելիեֆը հարթավայրային է։ Ավանից դեպի հարավ գտնվում է «Սպիտակ լիճը Դուբասովո գյուղի մոտ և հարակից անտառները» պետական բնական արգելավայրը, որի մակերեսը 150 հա է։ Սպիտակ լիճը մարզում միակ վայրն է, որտեղ աճում է մազանման կիսաթփիկը, որը գրանցված է եղել Ռուսաստանի և Մոսկվայի մարզի Կարմիր գրքերում։ Այստեղ հանդիպում են նաև հազվագյուտ բույսեր՝ ցողիկ և սողացող գորտնուկ։

Ավտոմոբիլային ճանապարհով Մոսկվայի օղակաձև ավտոմայրուղու հեռավորությունը կազմում է մոտ 162 կմ, շրջանային կենտրոն Շատուրա քաղաքը՝ 59 կմ, Ռյազանի մարզի մոտակա Սպաս-Կլեպիկի քաղաքը՝ 22 կմ, Ռյազանի մարզի հետ սահմանը՝ 6 կմ։ Մոտակա բնակավայրը Յուգինո գյուղն է, որը գտնվում է ավանից 300 մ դեպի հյուսիս։

Ավանը գտնվում է չափավոր ցամաքային կլիմայական գոտում՝ համեմատաբար ցուրտ ձմեռներով և չափավոր տաք, իսկ երբեմն էլ շոգ ամառներով։ Ավանի շրջակայքում տարածված են տորֆա-մոխրահողերը՝ գերակշռող ավազակավերով և կավերով։

Ավանում, ինչպես և Մոսկվայի մարզի ամբողջ տարածքում, գործում է մոսկովյան ժամանակը։

## Պատմություն
1960-ականների վերջին Սպիտակ լճի ափին կազմավորվել է պիոներական ճամբար։

1968 թվականին Նորիլսկ քաղաքի ղեկավարությունը որոշել է Մոսկվայի մարզում կառուցել առողջարանային համալիր։ Մ. Դ. Նիկիշինի առաջարկությամբ, որն աշխատում էր որպես տրանսպորտի ինժեներ Նորիլսկի կոմբինատի Մոսկվայի գրասենյակում, Սպիտակ լիճն ընտրվել է որպես առողջարանի կառուցման վայր։ 1974 թվականին կառուցվել են առաջին բնակելի տները։ 1979-1985 թվականներին լճի հյուսիսարևմտյան ափին կառուցվել է Սպիտակ լիճ առողջարանը։

Նոր կազմավորված ավանը մտնում էր Պիշլիցկի գյուղական խորհրդի կազմի մեջ։ 1992 թվականի փետրվարին Պիշլիցկի գյուղական խորհրդից առանձնացվել է Բելոօզերսկի գյուղական խորհուրդը՝  ավանում։ 1994 թվականին Մոսկվայի մարզում տեղական ինքնակառավարման մասին նոր կանոնակարգին համապատասխան՝ Բելոօզերսկի գյուղական խորհուրդը վերակազմավորվել է Բելոօզերսկի գյուղական շրջանի։ 2004 թվականին Բելոօզերսկի գյուղական շրջանը լուծարվել է, իսկ նրա տարածքը ներառվել է Պիշլիցկի գյուղական շրջանում։

2004 թվականի փետրվարին առողջարանը վաճառվել է Մոսկվայի քաղաքապետարանին և կառավարությանը։

2005 թվականին կազմավորվել է Պիշլիցկի գյուղական բնակավայրը, որի մեջ մտել է Սպիտակ լիճ առողջարանի ավանը։ 

2017 թվականին Սպիտակ լճի առողջարանի ավանը մտել է Շատուրա քաղաքային շրջանի կազմի մեջ՝ Շատուրայի շրջանի լուծարման կապակցությամբ։

## Ժողովրդագրություն


2002 թվականի բնակչության մարդահամարի արդյունքներով ավանում բնակվել է 1271 մարդ (582 տղամարդ, 689 կին),  2010 թվականի մարդահամարի արդյունքներով՝ 1175 մարդ (499 տղամարդ, 626 կին), որոնցից աշխատունակ տարիքի՝ 687 մարդ, աշխատունակ տարիքից բարձր՝ 308 մարդ, աշխատունակ տարիքից ցածր՝ 120 մարդ։

Ավանի բնակիչները ազգությամբ հիմնականում ռուսներ են, ղրղզներ (2002 թվականի մարդահամարի տվյալներով՝ 80 %)։

## Սոցիալական ենթակառուցվածք
Ավանում կան խանութներ, մշակույթի տուն և գրադարան, ինչպես նաև «Ռուսաստանի Խնայբանկի» լրացուցիչ գրասենյակ։ Ավանի բնակիչների բժշկական սպասարկումն ապահովում են Բելոօզերսկի ամբուլատորիան, Կորոբովսկի տեղամասային հիվանդանոցը և Շատուրայի կենտրոնական մարզային հիվանդանոցը։ Շտապ բժշկական օգնության մոտակա բաժանմունքը գտնվում է Դմիտրովսկի Պոգոստում։Ավանում գործում է տարրական դպրոց-մանկապարտեզ։ Ավանի բնակիչները միջնակարգ կրթություն են ստանում Պիշլիցկի միջնակարգ հանրակրթական դպրոցում։

Ավանում կա Սպիտակ լիճ ֆուտբոլային թիմ։

Ավանում հրդեհային անվտանգությունն ապահովում են թիվ 275 հրշեջ մասը (հրշեջ կետ Եվլևո գյուղում), և թիվ 295 (հրշեջ կետեր Սպիտակ լիճ առողջարանի ավանում և Պիշլիցի գյուղում)։

Ավանն էլեկտրաֆիկացված է և գազաֆիկացված։ Կա կենտրոնական ջրամատակարարում և կաթսայատան ջեռուցում։

Մահացածներին թաղելու համար Սպիտակ լիճ առողջարանի ավանի բնակիչները, որպես կանոն, օգտագործում են ավանի մոտ գտնվող գերեզմանատունը։ 

Ավանի ամենամեծ հիմնարկությունը Սպիտակ լիճ առողջարանային համալիրն է։

## Տրանսպորտ և կապ
Ավանից 1,5 կիլոմետր դեպի հարավ-արևելք անցնում է տարածաշրջանային նշանակության Ռ105 ավտոմոբիլային ճանապարհը (Եգորևսկի մայրուղի), որի վրա կան երթուղային ավտոբուսների կանգառներ՝ Սպիտակ լիճ և «Դուբասովո»։ Ավանից 500 մետր դեպի արևելք՝ Դուբասովո-Սիչի-Պիշլիցի ընդհանուր օգտագործման ասֆալտապատ ավտոմոբիլային ճանապարհն է «Նորիլսկայա» կանգառով։

Ավանը ավտոբուսային կապով կապված է քաղաքային շրջանի կենտրոնի՝ Շատուրա քաղաքի և Կրիվանդինո կայարանի հետ (թիվ 130 և թիվ 579), Դմիտրովսկի Պոգոստ գյուղի և Գրիշակինո գյուղի հետ (թիվ 40 երթուղի), ինչպես նաև Մոսկվա քաղաքի հետ (թիվ 328 երթուղի). Բացի այդ, Եգորևսկի մայրուղով անցնում են մի քանի երթուղիներ դեպի Մոսկվա քաղաք։ Կազանի ուղղության մոտակա Կրիվանդինո երկաթուղային կայարանը գտնվում է 49 կմ հեռավորության վրա ավտոմոբիլային ճանապարհով։

Ավանում հասանելի է բջջային կապը (2G և 3G), որն ապահովում են «Բիլայն», «ՄեգաՖոն» և «ՄՏՍ».

Ավանում գործում է Ռուսաստանի Փոստի դաշնային պետական ունիտար ձեռնարկության փոստային կապի բաժանմունքը, որը սպասարկում է ավանի և նրան մոտակա բնակավայրերի բնակիչներին:

## Ծանոթագրություննե

## Արտաքին հղումներ
* 
* 
* 

Կատեգորիա:Բնակավայրեր այբբենական կարգով